pythainlp/thaigov-v2-corpus-22032023 huggingface dataset:
วันศุกร์ที่ 6 พฤษภาคม 2565
ธอส. แจ้งเตือนภัย !! LINE ปลอม มิจฉาชีพใช้ภาพกรรมการผู้จัดการ ธอส. หลอกลวงเงินจากประชาชน
ธอส. แจ้งเตือนภัย กรณีมีมิจฉาชีพสร้าง LINE โดยใช้รูปภาพของนายฉัตรชัย ศิริไล กรรมการผู้จัดการ ธนาคารอาคารสงเคราะห์ เป็นรูปภาพ Profile และใช้ชื่อ Account ว่า “ฝ่ายบัญชี” แอบอ้างเป็นบริษัทผู้ให้บริการเงินกู้ เพื่อหลอกลวงเงินจากประชาชน
ธนาคารอาคารสงเคราะห์ (ธอส.) ขอแจ้งเตือนภัย กรณีมีมิจฉาชีพสร้าง LINE โดยใช้รูปภาพของนายฉัตรชัย ศิริไล กรรมการผู้จัดการ ธนาคารอาคารสงเคราะห์ เป็นรูปภาพ Profile และใช้ชื่อ Account ว่า “ฝ่ายบัญชี” แอบอ้างเป็นบริษัทผู้ให้บริการเงินกู้ เพื่อหลอกลวงเงินจากประชาชน โดยหลอกลวงให้โอนเงินค่าชำระภาษีนำจ่ายก่อนได้รับวงเงินกู้ และธนาคารอาคารสงเคราะห์ขอยืนยันว่า ธนาคารและกรรมการผู้จัดการ ไม่มีส่วนเกี่ยวข้องกับ Line และการให้บริการทางการเงินดังกล่าว รวมถึง Line อื่น ๆ ที่อาจใช้รูปภาพและกระทำในลักษณะเดียวกัน เพื่อหลอกลวงเอาเงินจากประชาชน ซึ่ง ธอส.อยู่ระหว่างดำเนินการทางกฎหมายกับกลุ่มมิจฉาชีพที่แอบอ้างแล้ว และธนาคารขอเตือนให้ผู้ที่ได้รับข้อความลักษณะนี้ อย่าหลงเชื่อกลโกงของมิจฉาชีพหรือโอนเงินให้อย่างเด็ดขาด สอบถามรายละเอียด หรือ ติดต่อข้อมูลข่าวสารของธนาคารเพิ่มเติมได้ที่ www.ghbank.co.th หรือ G H Bank Call Center โทร 0-2645-9000 และ Facebook Fanpage ธนาคารอาคารสงเคราะห์
วันพฤหัสบดีที่ 26 สิงหาคม 2564
กระทรวงเกษตรฯ จัดประชุมสรุปผลการจัดงานมหกรรมพืชสวนโลก 2021 ณ สาธารณรัฐประชาชนจีน
กระทรวงเกษตรฯ จัดประชุมสรุปผลการจัดงานมหกรรมพืชสวนโลก 2021 ณ สาธารณรัฐประชาชนจีน
นายอำพันธุ์ เวฬุตันติ รองปลัดกระทรวงเกษตรและสหกรณ์ ในฐานะประธานคณะคณะกรรมการจัดงานมหกรรมพืชสวนโลก 2021 ณ สาธารณรัฐประชาชนจีน เป็นประธานการประชุมคณะกรรมการฯ ครั้งที่ 4/2564 เพื่อพิจารณาผลและแผนการดำเนินงาน ผ่านรูปแบบประชุมทางไกล (Zoom Cloud Meeting) ซึ่งกระทรวงเกษตรและสหกรณ์จะร่วมจัดกิจกรรมในการจัดงานมหกรรมพืชสวนโลก 2021 หยางโจว ณ สาธารณรัฐประชาชนจีน โดยได้มอบหมายให้ฝ่ายเกษตร ประจำสถานกงสุลใหญ่ ณ นครเซี่ยงไฮ้ เป็นผู้แทนจัดกิจกรรมส่งเสริมประชาสัมพันธ์สินค้าเกษตรไทย ณ สวนไทย ภายในงานดังกล่าว จำนวน 2 ครั้ง ซึ่งดำเนินการครั้งที่ 1 ไปแล้ว ในช่วงระหว่างวันที่ 29 พฤษภาคม – 4 มิถุนายน 2564 ที่ผ่านมา มีการจัดนิทรรศการผลไม้ไทย กล้วยไม้ไทย การแจกชิมผลไม้ไทย การจำหน่ายผลไม้ไทยของผู้ประกอบการ ซึ่งได้รับผลตอบรับจากผู้เข้าชมงานเป็นอย่างดี มีผู้เข้าชมสวนไทยในช่วงดังกล่าว ประมาณ 12,000 คน ถือว่าประสบความสำเร็จในการส่งเสริมภาพลักษณ์สินค้าเกษตรของประเทศไทยให้เป็นที่รู้จักในเมืองรองของประเทศจีน
ทั้งนี้ ได้รับรายงานจาก ฝ่ายเกษตรฯ ว่า เกิดการระบาดของโควิด 19 สายพันธุ์เดลต้าที่ประเทศจีน รัฐบาลหยางโจวออกประกาศมาตรการควบคุมการระบาด โดยประกาศพื้นที่เสี่ยง ควบคุมการเดินทาง และเมื่อวันที่ 8 สิงหาคม 2564 หน่วยงานผู้จัดงานพืชสวนโลกหยางโจวได้ออกประกาศห้ามนักท่องเที่ยวเข้าชมงานพืชสวนโลกเป็นการชั่วคราว เพื่อป้องกันและควบคุมการระบาดในพื้นที่โดยไม่มีกำหนด ที่ประชุมจึงมีมติยกเลิกการจัดกิจกรรมส่งเสริมประชาสัมพันธ์สินค้าเกษตรไทย ครั้งที่ 2 ซึ่งมีกำหนดจัดระหว่างวันที่ 4 – 10 กันยายน 2564 และขออนุมัติให้ฝ่ายเกษตรฯ โอนกลับงบประมาณเบิกแทนกันให้กรมส่งเสริมการเกษตร และยกเลิกการจัดแถลงข่าวและพิธีเปิดกิจกรรมส่งเสริมประชาสัมพันธ์สินค้าเกษตรไทยที่กำหนดจัดขึ้น ณ ประเทศไทยเช่นกัน อย่างไรก็ตาม คณะกรรมการฯ จะดำเนินการสรุปผลเพื่อเผยแพร่การจัดกิจกรรมส่งเสริมประชาสัมพันธ์สินค้าเกษตรไทย ครั้งที่ 1 ในงานมหกรรมพืชสวนโลก 2021 ณ เมืองหยางโจว สาธารณรัฐประชาชนจีน และประชาสัมพันธ์ผลการดำเนินการที่ได้ดำเนินการผ่านสื่อช่องทางต่าง ๆ ต่อไป
วันศุกร์ที่ 22 กรกฎาคม 2565
กรมศุลกากรจัดการประชุมเชิงปฏิบัติการ “ยุทธการกำแพงพระนคร ปิดเส้นทางลักลอบขนยาเสพติดข้ามแดน” ครั้งที่ 3
กรมศุลกากรเปิดการประชุมเชิงปฏิบัติการ “ยุทธการกำแพงพระนคร” (Narcotics Operation Guardian) ปิดเส้นทางลักลอบขนยาเสพติดข้ามแดน ครั้งที่ 3 ระหว่างไทยกับกัมพูชา เพื่อแลกเปลี่ยนข้อมูลข่าวสาร พร้อมสร้างเครือข่ายทั้งในและต่างประเทศ
วันนี้ (21 กรกฎาคม 2565) กรมศุลกากรเปิดการประชุมเชิงปฏิบัติการ “ยุทธการกำแพงพระนคร” (Narcotics Operation Guardian) ปิดเส้นทางลักลอบขนยาเสพติดข้ามแดน ครั้งที่ 3 ระหว่างไทยกับกัมพูชา เพื่อแลกเปลี่ยนข้อมูลข่าวสาร พร้อมสร้างเครือข่ายทั้งในและต่างประเทศ ในการสกัดกั้นการลักลอบขนส่งยาเสพติดบริเวณชายแดนไทย-กัมพูชา ณ ห้องประชุมด่านพรมแดนคลองลึก ด่านศุลกากรอรัญประเทศ อำเภออรัญประเทศ จังหวัดสระแก้ว
นายพชร อนันตศิลป์ อธิบดีกรมศุลกากร เปิดเผยว่า กรมศุลกากรในฐานะหน่วยงานที่มีหน้าที่ป้องกันและปราบปรามการลักลอบนำเข้าส่งออกยาเสพติด อีกทั้งศูนย์อำนวยการป้องกันและปราบปรามยาเสพติดแห่งชาติ ได้มีคำสั่งแต่งตั้ง ที่ 11/2564 ลงวันที่ 3 ธันวาคม 2564 ให้อธิบดีกรมศุลกากรเป็นประธานคณะอนุกรรมการสกัดกั้นการลักลอบส่งออกและนำเข้ายาเสพติดผ่านช่องทางศุลกากร เพื่อบูรณาการการสกัดกั้นการขนส่งยาเสพติด วัตถุออกฤทธิ์ ตลอดจนสารตั้งต้นในการผลิตยาเสพติดผ่านช่องทางศุลกากร กรมศุลกากรจึงได้ดำเนินมาตรการต่าง ๆ เพื่อสกัดกั้นการลักลอบขนส่งยาเสพติดข้ามชาติให้ได้ผลอย่างเป็นรูปธรรมและมีประสิทธิภาพ โดยได้มอบหมายให้นายพงศ์เทพ บัวทรัพย์ รองอธิบดีกรมศุลกากร และ นายถวัลย์ รอดจิตต์ ผู้อำนวยการกองสืบสวนและปราบปราม ดำเนินการจัดทำปฏิบัติการ “ยุทธการกำแพงพระนคร” (Narcotics Operation Guardian) เพื่อสกัดกั้นการลักลอบขนส่งยาเสพติดตามแนวชายแดน โดยได้ร่วมมือกับศุลกากรมาเลเซีย สปป.ลาว กัมพูชา และเมียนมา รวมถึงหน่วยงานความมั่นคง ตลอดจนหน่วยงานบังคับใช้กฎหมายที่เกี่ยวข้อง ดำเนินการจัดตั้งเครือข่ายประสานงาน แลกเปลี่ยนข้อมูลข่าวสารเกี่ยวกับยาเสพติด ตลอดจนการแลกเปลี่ยนความรู้ประสบการณ์ในการป้องกันและปราบปรามยาเสพติด
นายพชร อนันตศิลป์ อธิบดีกรมศุลกากร กล่าวอีกว่า การประชุมเชิงปฏิบัติการ “ยุทธการกำแพงพระนคร” ปิดเส้นทางลักลอบขนยาเสพติดข้ามแดนครั้งนี้ เป็นครั้งที่ 3 ซึ่งครั้งที่ 1 เป็นการประชุมระหว่างไทย-มาเลเซีย และครั้งที่ 2 ไทย-สปป. ลาว ซึ่งการประชุมครั้งนี้ นายถวัลย์ รอดจิตต์ ผู้อำนวยการกองสืบสวนและปราบปราม เป็นหัวหน้าคณะ ผู้แทนกรมศุลกากร พร้อมด้วย นายประพันธ์ จันทร์ไทยศรี นายด่านศุลกากรอรัญประเทศ และคณะ ร่วมประชุมหารือกับ นายดารา เรี๊ยะสะไม รองผู้ว่าการกรุงปอยเปต หัวหน้าคณะผู้แทนกัมพูชา และคณะ พร้อมกับตัวแทนหน่วยงานที่ปฏิบัติงานสกัดกั้นการลักลอบขนส่งยาเสพติดตามแนวชายแดนไทย–กัมพูชา ในประเด็นสถานการณ์การลักลอบขนส่งยาเสพติดในพื้นที่ชายแดนไทย-กัมพูชา ตลอดจนการแลกเปลี่ยนข้อมูลข่าวสารและสร้างเครือข่ายการประสานงานร่วมกัน เพื่อเพิ่มประสิทธิภาพในการป้องกันและปราบปรามการลักลอบขนส่งยาเสพติดในพื้นที่ชายแดนทางภาคตะวันออกของประเทศไทย
สำหรับกำหนดการประชุมเชิงปฏิบัติการ “ยุทธการกำแพงพระนคร ปิดเส้นทางลักลอบขนยาเสพติดข้ามแดน” ครั้งที่ 4 จะจัดขึ้นในวันที่ 3 สิงหาคม 2565 โดยเป็นการประชุมหารือร่วมระหว่างศุลกากรไทยกับศุลกากรเมียนมา ณ ด่านศุลกากรแม่สาย อำเภอแม่สาย จังหวัดเชียงราย
วันศุกร์ที่ 4 กุมภาพันธ์ 2565
คืบหน้าช่วยหญิงขโมยตัดสายไฟขาย คืนสู่สังคม คนบริจาคช่วยจ่ายหนี้นอกระบบ  พม. ชลบุรี ช่วยเสริมอาชีพและดูแลเด็ก
คืบหน้าช่วยหญิงขโมยตัดสายไฟขาย คืนสู่สังคม คนบริจาคช่วยจ่ายหนี้นอกระบบ พม. ชลบุรี ช่วยเสริมอาชีพและดูแลเด็ก
เมื่อวันที่ 2 ก.พ. 65 จากกรณี หญิงอายุ 32 ปี ถูกดำเนินคดีในข้อหาลักทรัพย์ที่ขโมยตัดสายไฟสองสว่างบนถนนสุขุมวิท อำเภอสัตหีบ จังหวัดชลบุรี เพื่อนำเงินมาซื้อนมผงให้ลูกน้อยวัยเพียง 7 เดือน ความคืบหน้าล่าสุด นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้สั่งการ นางมนัสนันท์ ศุภพิทักษ์สกุล พัฒนาสังคมและความมั่นคงของมนุษย์จังหวัดชลบุรี (พมจ.ชลบุรี) ร่วมกับเจ้าหน้าที่ท้องถิ่น ตำรวจ และสาธารณสุข ได้เข้าช่วยเหลือจนถึงที่สุดแล้ว โดยเจ้าทุกข์จะแถลงศาลไม่เอาความและยกโทษให้หญิงดังกล่าว แต่การดำเนินคดีให้เป็นไปตามกระบวนการ ซึ่งมีเหตุบรรเทาโทษได้ อีกทั้งผู้ใหญ่บ้านได้หางานให้ทำพร้อมสามี ส่วนหนี้นอกระบบ ได้รับการชำระหนี้หมดแล้วจากเงินบริจาค และยังมีเงินทุนในการประกอบอาชีพโดยไม่ต้องกู้ยืมกองทุนผู้สูงอายุอีกด้วย
สำหรับเด็กๆ พม.ชลบุรีได้ช่วยตรวจคัดกรองสติปัญญาและการเรียนรู้ เพื่อวางแผนการเลี้ยงดูอย่างเหมาะสมต่อไปพร้อมทั้งเข้ารับการฉีดวัคซีนโควิด-19 ร่วมกับครอบครัว อีกทั้งทำเรื่องขอรับเงินอุดหนุนเด็กแรกเกิดให้ลูกคนเล็กอายุ 7 เดือน และทำบัตรประชาชนให้ลูกคนโต อายุ 12 ปี พร้อมแม่ เพื่อจะได้เข้าถึงสิทธิสวัสดิการของรัฐต่อไป
วันจันทร์ที่ 28 กุมภาพันธ์ 2565
ดีเดย์! 1 มี.ค. 65 สธ. จัดบริการ “เจอ แจก จบ” จ่ายยา 3 สูตร สำหรับผู้ติดเชื้อโควิด-19 (ผู้ป่วยนอก)
.....
กระทรวงสาธารณสุข (สธ.) เผยถึงการจัดบริการเพิ่มสำหรับผู้ติดเชื้อโควิด-19 แบบผู้ป่วยนอก “เจอ แจก จบ” เริ่ม 1 มี.ค. 65 เป็นต้นไป สำหรับประชาชนที่ผลตรวจ ATK เป็นบวก แพทย์จะพิจารณาจ่ายยารักษาตามอาการ 3 สูตร ได้แก่ 1.ยาฟาวิพิราเวียร์ 2.ยาฟ้าทะลายโจร 3.ยารักษาตามอาการ เช่น ยาลดไข้ แก้ไอ ลดน้ำมูก เพื่ออำนวยความสะดวกแก่ผู้ติดเชื้อในการเข้าถึงบริการ โดยขณะนี้มี จ.เชียงใหม่ และภูเก็ต เริ่มดำเนินการไปแล้วและพบว่าได้ผลดี
.
เป็นการเตรียมแผนการบริหารจัดการให้โรคโควิด-19 ออกจากการเป็นโรคระบาดไปสู่การเป็นโรคติดต่อทั่วไปหรือโรคประจำถิ่น คือ การที่โรคลดความรุนแรงลง ไม่มีภาวะอันตรายมาก มีการรักษาที่มีประสิทธิภาพ ขณะที่ประชาชนมีภูมิต้านทานมากเพียงพอ
.
และขอย้ำว่า ระบบการดูแลรักษาที่บ้านหรือชุมชน (HI/CI) ยังคงมีเช่นเดิม เพียงแต่ “เจอ แจก จบ” เป็นการเพิ่มบริการรองรับผู้ป่วยกรณียังเข้าระบบ HI/CI ไม่ได้ หรือยังไม่ได้รับการติดต่อกลับ เพื่อให้ผู้ป่วยเข้าสู่ระบบการรักษาโดยเร็วที่สุด
#ไทยคู่ฟ้า#ร่วมต้านโควิด19
-------------------
วันศุกร์ที่ 1 กรกฎาคม 2565
กรมทางหลวง เร่งทอดสะพานเบลี่ย์บนทางหลวงหมายเลข 108 ตอนแม่สุริน - ปางหมู จ.แม่ฮ่องสอน
เพื่อบรรเทาความเดือดร้อนในการสัญจรของประชาชน
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า เมื่อวันที่ 30 มิ.ย. 2565 เกิดฝนตกหนักและมีน้ำป่าไหลหลากจนทำให้สะพานขาดบนทางหลวงหมายเลข 108 ตอนแม่สุริน - ปางหมู ช่วง กม. ที่ 340+200 (สะพานห้วยแม่สะมาด 1) อำเภอเมือง จังหวัดแม่ฮ่องสอน ส่งผลให้ประชาชนไม่สามารถสัญจรผ่านได้
ขณะนี้ กรมทางหลวง (ทล.)โดยแขวงทางหลวงแม่ฮ่องสอนร่วมกับศูนย์สร้างและบูรณะสะพานที่ 1 (พิจิตร) ซึ่งมีความพร้อมทั้งเจ้าหน้าที่ ยานพาหนะ เครื่องจักร และเครื่องมือ ได้เร่งดำเนินการทอดสะพานเบลี่ย์ (สะพานเหล็กชั่วคราว) โดยคาดว่าจะดำเนินการแล้วเสร็จและสามารถเปิดการจราจรได้ตามปกติภายในวันนี้ (1 ก.ค. 2565) เพื่อบรรเทาความเดือดร้อนของประชาชนให้สามารถสัญจรไปมา ได้ ทั้งนี้ ทล. จะทำการสำรวจความเสียหายและบูรณะปรับปรุงซ่อมแซมสะพานดังกล่าวอย่างถาวรต่อไป ทั้งนี้สำหรับผู้ที่จะเดินทางไปจังหวัดแม่ฮ่องสอนในช่วงที่มีการดำเนินงาน ขอใช้ทางหลวงหมายเลข 1095 เป็นการชั่วคราว
ทล. ขอความร่วมมือผู้ใช้เส้นทางโปรดสังเกตป้ายแนะนำ ป้ายเตือน ตามที่ได้ติดตั้งไว้ และขับขี่อย่างระมัดระวัง ปฏิบัติตามกฎจราจรและคำแนะนำของเจ้าหน้าที่อย่างเคร่งครัด หากประชาชนพบเห็นถนน/สะพานชำรุดเสียหายหรือต้องการความช่วยเหลือ สามารถแจ้งเหตุได้ที่สำนักงานทางหลวง แขวงทางหลวง หมวดทางหลวงในพื้นที่ทั่วประเทศ และสายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)
วันศุกร์ที่ 24 ธันวาคม 2564
เริ่มแล้ววันนี้! “มหกรรมของขวัญปีใหม่เพื่อประชาชน โดยกระทรวงอุตสาหกรรม” พบกับสินค้าราคาถูก 23-26 ธ.ค.นี้ ณ นิคมฯ อมตะซิตี้ ชลบุรี
กระทรวงอุตสาหกรรม มอบของขวัญปีใหม่ 2565 ให้ประชาชน ผ่านการจัดงาน “มหกรรมของขวัญปีใหม่เพื่อประชาชน โดยกระทรวงอุตสาหกรรม”
เริ่มแล้ววันนี้! “มหกรรมของขวัญปีใหม่เพื่อประชาชน โดยกระทรวงอุตสาหกรรม” พบกับสินค้าราคาถูก 23-26 ธ.ค.นี้ ณ นิคมฯ อมตะซิตี้ ชลบุรี
กระทรวงอุตสาหกรรม มอบของขวัญปีใหม่ 2565 ให้ประชาชน ผ่านการจัดงาน “มหกรรมของขวัญปีใหม่เพื่อประชาชน โดยกระทรวงอุตสาหกรรม” หวังสร้างรอยยิ้ม คืนความสุขให้ประชาชนในช่วงเทศกาลปีใหม่
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ประธานเปิดงาน “มหกรรมของขวัญปีใหม่เพื่อประชาชน โดยกระทรวงอุตสาหกรรม” กล่าวว่า การจัดงานดังกล่าวเป็นไปตามข้อสั่งการของ พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ที่ให้ทุกกระทรวงจัดของขวัญปีใหม่ 2565 ให้กับประชาชน ซึ่งกระทรวงอุตสาหกรรม ได้มอบหมายให้การนิคมอุตสาหกรรมแห่งประเทศไทย (กนอ.) จัดงานมหกรรมของขวัญปีใหม่เพื่อประชาชน โดยร่วมกับภาครัฐทั้งหน่วยงานในกระทรวงอุตสาหกรรม กระทรวงสาธารณสุข และภาคเอกชน ได้แก่ บริษัท อมตะ คอร์ปอเรชั่น จำกัด (มหาชน) จัดงานในครั้งนี้ ซึ่งจะเป็นการคืนความสุขให้กับประชาชนและผู้ประกอบการทั้งรายใหญ่และรายย่อยที่ได้รับผลกระทบจากการแพร่ระบาดของเชื้อไวรัสโคโรน่า 2019 (Covid-19) ตลอดช่วงเวลาที่ผ่านมา
“การจัดงานครั้งนี้เป็นหนึ่งในของขวัญที่กระทรวงอุตสาหกรรมจัดทำขึ้น เพื่อมอบให้เป็นของขวัญปีใหม่ให้กับพี่น้องประชาชน โดยมุ่งหวังว่าจะช่วยสร้างรอยยิ้มให้มากขึ้นในช่วงเทศกาลปีใหม่ 2565 อีกทั้งยังช่วยแบ่งเบาภาระ ลดค่าใช้จ่าย เพิ่มสภาพคล่องทางเศรษฐกิจให้ประชาชนและผู้ประกอบการ ด้วยสินค้าดีมีคุณภาพและได้มาตรฐาน ในราคาต่ำกว่าทุน ถือเป็นอีกรูปแบบหนึ่งในการบรรเทาความเดือดร้อนแก่ประชาชน และทำให้เกิดการหมุนเวียนทางเศรษฐกิจในระบบต่อไป ทั้งนี้ คาดว่าจะมีประชาชนออกมาจับจ่ายใช้สอยไม่น้อยกว่า 3,000 คนต่อวัน”รัฐมนตรีว่าการกระทรวงอุตสาหกรรม กล่าว
นายวีริศ อัมระปาล ผู้ว่าการ กนอ. กล่าวเสริมว่า “มหกรรมของขวัญปีใหม่เพื่อประชาชน โดยกระทรวงอุตสาหกรรม” มีวัตถุประสงค์หลักคือ การจำหน่ายสินค้าราคาถูกช่วยลดค่าครองชีพให้กับประชาชน และสนับสนุนประชาสัมพันธ์สินค้าจากโรงงานในนิคมอุตสาหกรรมซึ่งได้มาตรฐานผลิตภัณฑ์อุตสาหกรรม รวมถึงสินค้าจากวิสาหกิจชุมชนโครงการ “Farm to Factory” สินค้าจากศูนย์ส่งเสริมอุตสาหกรรมภาคที่ 9 สินค้าจากวิสาหกิจชุมชน ตลอดจนสมุนไพรไทย นอกจากนี้ ยังมีผลิตภัณฑ์จากหลายแบรนด์ดังซึ่งเป็นที่รู้จักของพี่น้องประชาชน ไม่ว่าจะเป็น บริษัท ศรีไทยซุปเปอร์แวร์ ผลิตภัณฑ์จากบริษัท ลักกี้เฟรม จำกัด ผลิตภัณฑ์อาหารเสริมเพื่อสุขภาพและผลิตภัณฑ์บำรุงผิว จากบริษัท โอสถสภา จำกัด (มหาชน) ผลิตภัณฑ์เพื่อสุภาพสตรี ทั้งเครื่องสำอาง ผลิตภัณฑ์ดูแลผิว จากบริษัท คาโอ อินดัสเตรียล ประเทศไทย จำกัด และ บริษัท วาโก้ จำกัด ผลิตภัณฑ์เครื่องใช้ไฟฟ้า (โคมไฟ หลอดไฟ) ผลิตภัณฑ์ป้องกันและอุปกรณ์ทางการแพทย์ (หน้ากากอนามัย และเจลแอลกอฮอล์) ผลิตภัณฑ์จากสมุนไพรไทย ผลิตภัณฑ์จักสานไม้ไผ่ รวมทั้งผลิตภัณฑ์จากโครงการ “Farm to Factory” สินค้าจากผู้ประกอบการเอสเอ็มอี สินค้าจากผู้ประกอบการโรงงานในนิคมอุตสาหกรรมอมตะซิตี้ (ชลบุรี) สินค้ากลุ่มสมุนไพรจากสถาบันแพทย์แผนไทย สินค้าจากโลตัส ชลบุรี และในเครือเมเจอร์ ซีนีเพล็กซ์ รวมกว่า 70 บูธ
งาน “มหกรรมของขวัญปีใหม่เพื่อประชาชน โดยกระทรวงอุตสาหกรรม” กำหนดจัดขึ้นตั้งแต่วันนี้ (23 ธ.ค.) ไปจนถึงวันที่ 26 ธันวาคม 2564 ณ นิคมอุตสาหกรรมอมตะซิตี้ (ชลบุรี) บริเวณลานอเนกประสงค์ โลตัส สาขาอมตะนคร
วันอังคารที่ 15 กุมภาพันธ์ 2565
ครม.เห็นชอบเพิ่มเงินอุดหนุนค่าใช้จ่ายรายบุคคลแก่นักเรียนพิการโรงเรียนเอกชน สังกัดกระทรวงศึกษา ทั้งระดับสามัญและปวช.
ครม.เห็นชอบเพิ่มเงินอุดหนุนค่าใช้จ่ายรายบุคคลแก่นักเรียนพิการโรงเรียนเอกชน สังกัดกระทรวงศึกษา ทั้งระดับสามัญและปวช.
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 15 กุมภาพันธ์ 2565 ว่า ปัจจุบันอัตราเงินอุดหนุนค่าใช้จ่ายรายบุคคลที่อุดหนุนให้แก่นักเรียนพิการในโรงเรียนเอกชนต่ำกว่าเงินอุดหนุนที่นักเรียนภาครัฐได้รับ เนื่องจากการอุดหนุนในส่วนของเงินสมทบที่เป็นเงินเดือนครูโรงเรียนเอกชนยังใช้สัดส่วนครูต่อนักเรียนพิการเท่ากับโรงเรียนทั่วไป คือระดับก่อนประถมและประถมศึกษา ใช้ครู 1 คน ต่อนักเรียน 25 คน ระดับมัธยมศึกษาใช้ครู 1 คน ต่อนักเรียน 20 คน ขณะที่สัดส่วนข้าราชการครูในโรงเรียนสอนคนพิการของรัฐ กำหนดสัดส่วนความบกพร่องทางการมองเห็น การได้ยิน ทางร่างกาย ใช้ครู 1 คน ต่อนักเรียนพิการ 5 คน บกพร่องทางสติปัญญาใช้ครู 1 คน ต่อนักเรียนพิการ 4 คน และออทิสติก ใช้ครู 1 คน ต่อนักเรียนพิการ 3 คน จึงส่งผลให้โรงเรียนเอกชนมีภาระด้านเงินเดือนครูสูงกว่าโรงเรียนทั่วไป
ดังนั้น เพื่อเป็นการแก้ปัญหาดังกล่าว ครม.จึงมีมติเห็นชอบปรับเพิ่มอัตราเงินอุดหนุนรายบุคคลสำหรับนักเรียนพิการในโรงเรียนเอกชน ประเภทสามัญศึกษา สังกัดสำนักงานคณะกรรมการส่งเสริมการศึกษาเอกชน (สช.) และโรงเรียนเอกชนประเภทอาชีวศึกษา สังกัดสำนักงานคณะกรรมการการอาชีวศึกษา (สอศ.) ในปีงบประมาณ 2566 รวมทั้งสิ้น 118.74 ล้านบาท แบ่งเป็นประเภทสามัญศึกษา จำนวน 106.61 ล้านบาท และประเภทอาชีวศึกษา จำนวน 12.13 ล้านบาท โดยปรับเพิ่มค่าจ้างครูและผู้ช่วยครูในการจัดการศึกษาขั้นพื้นฐานสำหรับนักเรียนพิการของโรงเรียนเอกชน ตามที่กระทรวงศึกษาธิการเสนอ ดังนี้
1.ประเภทสามัญศึกษา แบ่งเป็น (1)ระดับก่อนประถมศึกษาและประถมศึกษา คิดสัดส่วนครู 1 คน ต่อนักเรียนพิการ 10 คน ทำให้ครูได้รับค่าจ้างเพิ่มขึ้น 18,060 บาท จากอัตราเดิม 7,224 บาท รวมเงินเดือนที่ครูได้รับทั้งสิ้น 25,284 บาท (2)ระดับมัธยมศึกษา คิดสัดส่วนครู 1 คน ต่อนักเรียนพิการ 15 คน ทำให้ครูได้รับค่าจ้างเพิ่มขึ้น 12,040 บาท จากอัตราเดิม 9,032 บาท รวมเงินเดือนที่ครูได้รับทั้งสิ้น 21,072 บาท
2.ประเภทอาชีวศึกษา (ระดับ ปวช.) คิดสัดส่วนครู 1 คน ต่อนักเรียนพิการ 15 คน ทำให้ครูทั้งแบบประจำและไป-กลับ ได้รับค่าจ้างเพิ่มขึ้น 3,457 บาท จากอัตราเดิม 8,528 บาท รวมเงินเดือนที่ครูได้รับทั้งสิ้น 12,040 บาท
3.ผู้ช่วยครูทุกระดับทั้งประเภทสามัญศึกษาและอาชีวศึกษา (ระดับ ปวช.) คิดสัดส่วนครู 1 คน ต่อนักเรียนพิการ 15 คน เฉลี่ยเงินเดือนที่ได้รับ 7,200 บาท (จากเดิมที่ไม่มีเงินอุดหนุนค่าจ้างผู้ช่วยครู)
นางสาวรัชดา กล่าวด้วยว่า การปรับเพิ่มอัตราเงินอุดหนุนรายบุคคลสำหรับนักเรียนพิการในโรงเรียนเอกชน ในครั้งนี้ เพื่อให้การจัดการศึกษาสำหรับนักเรียนพิการในโรงเรียนเอกชน ซึ่งส่วนใหญ่จะเป็นการจัดการศึกษาในรูปแบบมูลนิธิและโรงเรียนเอกชนการกุศล ได้มีการพัฒนาคุณภาพการศึกษาให้ได้มาตรฐานมากยิ่งขึ้น และสามารถต่อยอดพัฒนาศักยภาพของนักเรียนพิการได้อย่างเต็มที่ เมื่อผู้พิการสำเร็จการศึกษาจะได้นำความรู้และทักษะไปประกอบอาชีพและอยู่ร่วมกับคนในสังคมได้อย่างมีความสุข
--------------------------
วันพฤหัสบดีที่ 28 ตุลาคม 2564
Thailand encourages ASEAN-Russia’s practical cooperation in four areas identified under AOIP
Thailand encourages ASEAN-Russia’s practical cooperation in four areas identified under AOIP
October 28, 2021, at 1400hrs, at Bhakdi Bodin Building, Government House, Prime Minister and Defense Minister Gen. Prayut Chan-o-cha attended and deliver a statement at the 4th ASEAN-Russia Summit via a videoconference. Attending the meeting were leaders of the ASEAN member states and President Vladimir Putin. Government Spokesperson Thanakorn Wangboonkongchana disclosed gist of his statement as follows:
According to the Prime Minister, it has been three years since the ASEAN-Russia Dialogue Partnership was elevated to the strategic level. Thailand is pleased to see Russia’s constructive role in the ASEAN-centered regional architecture, which despite these trying times, has led to significant progress and concrete outcomes in ASEAN-Russia cooperation in all dimensions.
On political-security cooperation, Thailand encourages Russia to consider advancing practical cooperation in the four areas identified under the ASEAN Outlook on the Indo-Pacific (AOIP) based on the 3M principles, namely Mutual Trust, Mutual Respect and Mutual Benefit.
On economic cooperation, there is great potential for further expansion of trade and investment between ASEAN and Russia. Thailand also welcomes Russia’s proposal to designate the year 2022 as the ASEAN-Russia Year of Science and Technology Cooperation to build upon cooperation in the field of science, technology and innovation, in which Russia has expertise, including on vaccine research and development, as well as cooperation on the Bio-Circular-Green Economy or BCG Model, especially in the areas of alternative and renewable energy, which Thailand believes will be key in ensuring balanced, sustainable and inclusive growth going forward.
According to the Prime Minister, there could be a potential linkage between President Putin’s Greater Eurasian Partnership Initiative and the Master Plan on ASEAN Connectivity (MPAC) 2025 under Connecting the Connectivities initiative. Through such an approach, ASEAN and Russia can promote partnership between the two regions towards COVID-19 recovery through three vital keys, namely (1) development of modern and sustainable infrastructure and logistics, (2) strengthening of the global supply chains, and (3) promoting the use of digital technology.
The Prime Minister also looked forward to welcoming President Putin in Thailand at the APEC Economic Leaders’ Meeting in 2022.
วันศุกร์ที่ 13 สิงหาคม 2564
รัฐมนตรีว่าการกระทรวงยุติธรรม มอบกรมราชทัณฑ์เร่งผลิต-ปลูกฟ้าทะลายโจรให้ได้ตามเป้า เผยเดือน ส.ค. จะผลิตได้ 4 ล้านเม็ด ย้ำผู้ติดเชื้อต้องลดลง เน้นใช้งบประมาณอย่างคุ้มค่า
รัฐมนตรีว่าการกระทรวงยุติธรรม มอบกรมราชทัณฑ์เร่งผลิต-ปลูกฟ้าทะลายโจรให้ได้ตามเป้า เผยเดือนสิงหาคม จะผลิตได้ 4 ล้านเม็ด ย้ำผู้ติดเชื้อต้องลดลง เน้นทำงานเชิงรุกป้องกันปัญหาและใช้งบประมาณอย่างคุ้มค่า
เมื่อเวลา11.00น.นายสมศักดิ์ เทพสุทินรัฐมนตรีว่าการกระทรวงยุติธรรมประชุมผ่านระบบวีดีโอคอนเฟอเรนซ์ร่วมกับนายนิยมเติมศรีสุขรองปลัดกระทรวงยุติธรรมนายอายุตม์สินธพพันธุ์อธิบดีกรมราชทัณฑ์ผู้บริหารและผู้บัญชาการเรือนจำทั่วประเทศ
นายสมศักดิ์กล่าวว่าในเรื่องของการแพร่ระบาดเชื้อไวรัสโควิด-19ในเรือนจำเราต้องเน้นยาแผนไทยอย่างฟ้าทะลายโจรมากขึ้นเพราะจะไปเน้นยาแผนปัจจุบันคงไม่ไหวเพราะราคาแพงหากเราใช้เงินอย่างสุรุ่ยสุร่ายค่าใช้จ่ายจะสูงเราจะต้องเน้นกึ่งป้องกันกึ่งรักษาขอฝากอธิบดีช่วยกวดขันหากไม่มีฟ้าทะลายโจรในแต่ละเรือนจำเลยถือว่าสุรุ่ยสุร่ายนอกจากนี้ยังต้องมีสต๊อกไว้ส่วนกลางด้วยเราไม่จำเป็นต้องทำงานหนักโดยการไล่ตามปัญหาแต่เราต้องใช้วิธีการดักเอาใจใส่ผู้ใต้บังคับบัญชาและผู้ต้องขังเราจะรู้ว่าโรคเคลื่อนเข้ามาหาเราต้องเตรียมดักโรคเอาไว้คนที่ติดเชื้อน้อยอาการไม่หนักก็รีบรักษาให้หายนอกจากนี้ตนได้รับรายงานว่ามียาฟ้าทะลายโจรสำรองในเรือนจำทั้งหมด4 ล้านกว่าแคปซูลยังขาดอีกประมาณ10กว่าล้านแคปซูลซึ่งกำลังเร่งหาและผลิตให้ได้ตามเป้าหมายที่เราวางไว้โดยภายในเดือนส.ค.นี้เรือนจำจะผลิตได้ทั้งหมด4ล้านแคปซูล
นายสมศักดิ์กล่าวอีกว่ายังมีอีกหลายเรือนจำที่ยังไม่มียาสำรองในบัญชียังเป็นศูนย์ขอให้ไปติดตามเร่งรัดอาจจะรายงานยังไม่ครบหรือยังไม่ได้กรอกรายงานจำนวนเข้ามาสัปดาห์หน้าเราจะมาดูอีกครั้งในส่วนของการปลูกและการผลิตเองในแต่ละเรือนจำขณะนี้ตนได้กำชับให้แต่ละเรือนจำปลูกและผลิตโดยเร็วให้เตรียมวัตถุดิบพร้อมไว้ซึ่งในเดือนนี้จะได้รับปลอกแคปซูล8ล้านเม็ดซึ่งจะแจกจ่ายให้กับแต่ละเรือนจำนำไปผลิตนอกจากนี้ในการปลูกขอให้ศึกษาวิธีการให้ดีใน1ไร่จะปลูกได้ประมาณ20,000 - 25,000ต้นซึ่งจะได้ผงประมาณเกือบ500กิโลกรัมซึ่ง1กก.จะผลิตยาได้240แคปซูลหากเรือนจำไหนมีที่ดินน้อยปลูกก็ให้ปลูกติดกันถี่ๆน่าจะพอใช้ในเรือนจำช่วยผู้ต้องขังที่ติดเชื้อได้โดยการรับให้ยาฟ้าทะลายโจรกับผู้มีอาการต้องสงสัย
"ผมมั่นใจข้อมูลการใช้ฟ้าทะลายโจรรักษาผู้ต้องขังของกรมราชทัณฑ์และสังคมก็มั่นใจในข้อมูลของเราเราต้องเอาใจใส่ดูแลโดยเฉพาะกลุ่มเสี่ยงจะลดอัตราการเสียชีวิตวันนี้เราอยู่เหมือนในภาวะสงครามผบ.เรือนจำทั้งหลายต้องใส่ใจตนจะตามงานในสัปดาห์หน้าอีกครั้งและขอให้ผู้มีความรู้ทางด้านแพทย์ศึกษาการบริหารการใช้ยาต่างๆอย่างไรให้มีคุณค่ามากที่สุดผู้ติดเชื้อในเรือนจำต้องน้อยลงไปเรื่อยๆเพราะเราประชุมและทำงานกันอย่างแข็งขันต้องได้ผลพวกท่านเป็นผบ.ที่มีอำนาจสูงต้องทำให้ได้เพราะไม่ใช่เรื่องยากต้องหมั่นสังเกตผู้ใต้บังคับบัญชาด้วย"นายสมศักดิ์กล่าว
วันเสาร์ที่ 18 กันยายน 2564
ภาวะลองโควิด (Long Covid) ที่คนหายป่วยจากโควิด-19 ต้องรู้
....
กรมควบคุมโรค กระทรวงสาธารณสุข แนะนำผู้ป่วยโควิด-19 ที่รักษาหายและตรวจไม่พบเชื้อไวรัสในร่างกายแล้ว อาจมีอาการหลงเหลืออยู่ ซึ่งองค์การอนามัยโลก (WHO) เรียกอาการนี้ว่า “ภาวะลอง โควิด” (Long COVID) หรืออาการหลงเหลือของเชื้อโควิด-19 ระยะยาว
.
ส่วนใหญ่จะมีอาการหลังจากหายป่วยในช่วง 1 - 3 เดือนแรก พบได้ร้อยละ 30 - 50 ของผู้ป่วยโรคโควิด-19 โดยเฉพาะกลุ่มที่ป่วยรุนแรง ซึ่งแต่ละคนจะมีอาการแตกต่างกันไป เช่น มีไข้ ปวดศีรษะ การรับรู้กลิ่นหรือรสชาติลดลง เจ็บหน้าอก หายใจไม่อิ่ม ปวดกล้ามเนื้อ เหนื่อยล้า ปวดข้อหรือกล้ามเนื้อ ท้องเสีย เป็นต้น
หากผู้ที่หายป่วยจากโรคโควิด-19 แล้วยังมีอาการที่กล่าวมา แนะนำให้พบแพทย์เพื่อหาสาเหตุที่แท้จริง และทำการรักษาให้ตรงกับปัญหาที่เกิดขึ้น กรณีมีข้อสงสัย สอบถามข้อมูลเพิ่มเติมได้ที่ สายด่วนกรมควบคุมโรค โทร. 1422
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 22 ตุลาคม 2564
ประกาศ ขสมก. ประจำวันที่ 19 ตุลาคม 2564​ พบพนักงานติดเชื้อไวรัส COVID-19 จำนวน​ 1 ราย​
ประกาศ ขสมก. ประจำวันที่ 19 ตุลาคม 2564​ พบพนักงานติดเชื้อไวรัส COVID-19 จำนวน​ 1 ราย​
พนักงานธุรการ ระดับ 2 งานบริการ กลุ่มงานบริหารงานทั่วไป เขตการเดินรถที่ 3 เพศหญิง อายุ 53 ปี
วันศุกร์ที่ 13 สิงหาคม 2564
​“อลงกรณ์” เปิดงาน 18 ปี ศูนย์วิทยาศาสตร์ฮาลาล
​“อลงกรณ์” เปิดงาน 18 ปี ศูนย์วิทยาศาสตร์ฮาลาล จุฬาลงกรณ์มหาวิทยาลัยและศูนย์จำหน่ายสินค้าฮาลาล THA Shop เร่งเครื่องโครงการลงทุนดันไทยสู่ฮาลาลฮับฝ่าวิกฤตโควิด19 เจาะตลาด 48 ล้านล้านบาท จับกลุ่มเป้าหมายใหม่กว่า 2 พันล้านคน
วันนี้ (13 ส.ค. 64) นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการส่งเสริมสินค้าและผลิตผลการเกษตรมาตรฐาน “ฮาลาล” เป็นประธานในพิธีเปิดงานครบรอบ 18 ปี ศูนย์วิทยาศาสตร์ฮาลาลจุฬาลงกรณ์มหาวิทยาลัย และเปิดศูนย์จำหน่ายสินค้าฮาลาลภายใต้ร้าน ธาช็อป (THA Shop) โดยมี รศ.ดร.วินัย ดะห์ลัน ผู้อำนวยการศูนย์วิทยาศาสตร์ฮาลาลฯ รศ.ดร. ปกรณ์ ปรียากร ผอ.สถาบันมาตรฐานฮาลาล คุณสมพล รัตนาภิบาล นายต่อศักดิ์ สุทธิชาติ ที่ปรึกษา ผอ.ศูนย์วิทยาศาสตร์ฮาลาล และผู้เข้าร่วมงานทางออนไลน์ ร่วมพิธีเปิดในครั้งนี้ ซึ่งภายในงานยังมีการนำเสนองานกิจกรรมเพื่อสังคม การสอนออนไลน์ การดำเนินงานของศูนย์บ่มเพาะวิสาหกิจของศูนย์วิทยาศาสตร์ฮาลาลจุฬาลงกรณ์มหาวิทยาลัย และการเสวนาแบบ Webinar ในหัวข้อ “ศักยภาพฮาลาล SME กับการฟื้นฟู เศรษฐกิจไทยในยุค COVID-19” โดยมี ดร.ชัชชาติ สิทธิพันธุ์ อดีตรัฐมนตรีว่าการกระทรวงคมนาคม และนายพงศ์พล ยอดเมืองเจริญ (ผู้ก่อตั้งบริษัท Tough&Tumble) ร่วมเสวนาในครั้งนี้ด้วย
นายอลงกรณ์ กล่าวเพิ่มเติมภายหลังจากเสร็จพิธีเปิดว่า ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กำหนดนโยบายไทยแลนด์ฮาลาลฮับเพื่อให้ไทยเป็นประเทศผู้นำในการผลิตและส่งออกสินค้าอาหารและผลผลิตเกษตรมาตรฐานฮาลาลสู่ตลาดเป้าหมายใหม่กลุ่มประเทศมุสลิม 2,000 ล้านคน และผู้บริโภคสินค้าฮาลาลที่ไม่ใช่มุสลิมทั่วโลก โดยในปี 2020 ตลาดอาหารและเครื่องดื่มฮาลาลทั่วโลก มีมูลค่า 1,533,280 ล้านดอลลาร์สหรัฐ (48,004,350 ล้านบาท) และประเมินว่าจะเพิ่มขึ้นเป็น 2,285,190 ล้านดอลลาร์สหรัฐ (ราว 71,545,354 ล้านบาท) ในปี 2026 และมีอัตราการเติบโตเฉลี่ยปีละ 20% คิดเป็นมูลค่าเพิ่มปีละ 560 พันล้านดอลลาร์สหรัฐ (16.8 ล้านล้านบาท) ซึ่งเป็นตลาดใหม่ที่จะสามารถเพิ่มการส่งออกสร้างงานสร้างอาชีพใหม่ๆ สำหรับเกษตรกรและผู้ประกอบการของไทยในยุคโควิด19
ดังนั้น จึงมีการจัดตั้งคณะกรรมการส่งเสริมสินค้าและผลิตผลการเกษตรมาตรฐาน “ฮาลาล” บนความร่วมมือระหว่างคณะกรรมการกลางอิสลามแห่งประเทศไทย ศูนย์วิทยาศาสตร์จุฬาลงกรณ์มหาวิทยาลัย สถาบันมาตรฐานฐานฮาลาลแห่งประเทศไทย สถาบันฮาลาล มหาวิทยาลัยสงขลานครินทร์ สภาอุตสาหกรรมแห่งประเทศไทย หอการค้าไทยและสภาหอการค้าแห่งประเทศไทยโดยมีการกำหนดวิสัยทัศน์และแผนการพัฒนาฮาลาลเป็นแนวทางการขับเคลื่อนตั้งแต่ต้นน้ำถึงปลายน้ำ ตามยุทธศาสตร์ตลาดนำการผลิต ซึ่งมีความคืบหน้าของการส่งเสริมการลงทุนอุตสาหกรรมเกษตรฮาลาล (Halal AgriIndustry) อย่างน้อย 3 โครงการในพื้นที่ 3 จังหวัดภาคใต้ และกำลังหารือเรื่องการลงทุนและการขยายตลาดกับบริษัทใหญ่รายหนึ่งในตะวันออกกลางและเอเชียกลางต่อไป
วันพฤหัสบดีที่ 4 สิงหาคม 2565
นายกรัฐมนตรี ตรวจราชการ จ.กาญจนบุรี
วันพฤหัสบดีที่ 4 สิงหาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
วันนี้(4ส.ค.65) พลเอก ประยุทธ์ จันทร์โอชา นายกรัฐมนตรี เดินทางไปตรวจราชการ จ.กาญจนบุรี เพื่อติดตามความคืบหน้าการดำเนินโครงการปรับภูมิทัศน์พัฒนาเมืองเก่ากาญจนบุรีและสองฟากฝั่งแม่น้ำแควน้อย-แควใหญ่ เช่น จัดระเบียบแพท่องเที่ยวให้ปฏิบัติตามกฎหมาย ไม่รุกล้ำลำน้ำ และปลอดมลภาวะ มีการสร้างท่าเทียบเรือแห่งใหม่ให้เป็นที่ตั้งของสำนักงานแพและเป็นจุดจอดแพเพื่อรับนักท่องเที่ยวเพิ่มความสะดวกและความปลอดภัยแก่นักท่องเที่ยวทางน้ำ สร้าง Sky Walk และจุดชมวิวให้เป็นแลนด์มาร์กแห่งใหม่ของจังหวัดตลอดจนเตรียมเชื่อมโยงกับแหล่งท่องเที่ยวอื่นภายในจังหวัด เพื่อพัฒนาการท่องเที่ยวเชิงธรรมชาติควบคู่กับการยกระดับคุณภาพชีวิตของชุมชนริมน้ำให้คงเอกลักษณ์ มีอาชีพ มีรายได้อย่างยั่งยืน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 1 สิงหาคม 2565
สมอ. แก้ไขหลักเกณฑ์ช่วยผู้ส่งออกจากความไม่สงบในรัสเซีย-ยูเครน เริ่มใช้เดือนสิงหาคมนี้
สมอ. แก้ไขหลักเกณฑ์ช่วยผู้ส่งออกจากความไม่สงบในรัสเซีย-ยูเครน เริ่มใช้เดือนสิงหาคมนี้
บอร์ด สมอ. ไฟเขียว ให้แก้ไขหลักเกณฑ์ช่วยผู้ส่งออกเพิ่มเติม กรณีส่งสินค้าออกไปแล้วไม่สามารถเข้าประเทศปลายทางได้ จำเป็นต้องนำกลับเข้าประเทศไทย ให้แสดงหลักฐานว่าเป็นผลิตภัณฑ์เดียวกันกับที่ส่งออก เริ่มใช้เดือนสิงหาคมนี้
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรม ออกมาตรการช่วยเหลือผู้ประกอบการเพิ่มเติม กรณีผู้ส่งออกของไทยที่ได้รับผลกระทบจากสงครามรัสเซีย-ยูเครน โดยไม่สามารถส่งสินค้าเข้าประเทศปลายทางได้ และจำเป็นต้องนำสินค้ากลับเข้ามาในประเทศ โดยให้ สมอ. ออกมาตรการช่วยเหลือโดยเร่งด่วนเพื่อบรรเทาความเดือดร้อนของผู้ส่งออก ให้ได้รับผลกระทบน้อยที่สุด เนื่องจากเป็นสถานการณ์ที่ไม่สามารถควบคุมได้
ด้าน นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม กล่าวเพิ่มเติมว่า จากข้อสั่งการดังกล่าว คณะกรรมการมาตรฐานผลิตภัณฑ์อุตสาหกรรม (กมอ.) ในคราวการประชุมเมื่อเดือนกรกฎาคมที่ผ่านมา ได้มีมติเห็นชอบให้ สมอ. แก้ไขหลักเกณฑ์ในการส่งออกสินค้าที่เป็นสินค้าควบคุมจำนวน 2 ฉบับ ได้แก่ 1) หลักเกณฑ์และเงื่อนไขการทำผลิตภัณฑ์อุตสาหกรรมที่แตกต่างไปจากมาตรฐานที่กำหนดเพื่อประโยชน์ในการส่งออก โดยกรณีเมื่อส่งออกแล้วมีความจำเป็นต้องนำกลับเข้ามาในประเทศอีก ให้แจ้งต่อ สมอ. พร้อมแสดงหลักฐานที่สามารถพิสูจน์ได้ว่าผลิตภัณฑ์ดังกล่าวเป็นผลิตภัณฑ์เดียวกันกับที่ได้ส่งออก โดยมิได้มีการเปลี่ยนแปลงรูปร่างและลักษณะใดๆ 2) หลักเกณฑ์และเงื่อนไขในการนำผลิตภัณฑ์อุตสาหกรรมเข้ามาในราชอาณาจักรเพื่อผลิต ผสม ประกอบ บรรจุ หรือดำเนินการด้วยวิธีอื่นใดกับผลิตภัณฑ์อุตสาหกรรมนั้น แล้วส่งออกไปนอกราชอาณาจักรทั้งหมด โดยในกรณีที่ผลิตภัณฑ์ที่ส่งออกแล้วแต่มีความจำเป็นต้องนำกลับเข้ามาในประเทศอีก ให้แจ้งต่อ สมอ. พร้อมแสดงหลักฐานที่สามารถพิสูจน์ได้ว่าผลิตภัณฑ์ดังกล่าวเป็นผลิตภัณฑ์เดียวกันกับที่ได้ส่งออก โดยมิได้มีการเปลี่ยนแปลงรูปร่างและลักษณะใดๆ เช่นกัน ซึ่งการแก้ไขหลักเกณฑ์ดังกล่าวจะช่วยบรรเทาความเดือดร้อนให้ผู้ประกอบการส่งออก ที่ได้รับผลกระทบจากความไม่สงบในรัสเซีย-ยูเครน แต่ยังอยู่ในการควบคุมของ สมอ. เพื่อไม่ให้สินค้าที่นำกลับเข้ามา มีการจำหน่ายภายในประเทศได้ เพราะสินค้าเหล่านี้เป็นสินค้าที่ผลิตตามความต้องการของประเทศต่าง ๆ ซึ่งอาจไม่เป็นไปตามมาตรฐานของประเทศไทย และอาจเกิดความไม่ปลอดภัยต่อประชาชนไทยได้
เลขาธิการ สมอ. กล่าวเพิ่มเติมอีกว่า นอกจากบอร์ด กมอ. จะเห็นชอบให้ สมอ. แก้ไขหลักเกณฑ์ ดังกล่าวข้างต้นแล้ว ยังได้เห็นชอบให้ สมอ. ควบคุมสินค้าเพิ่มเติมอีก 2 รายการ ได้แก่ เสายางจราจรล้มลุก และชุดประกอบสวิตซ์เกียร์ รวมทั้งเห็นชอบมาตรฐานที่กำหนดใหม่ จำนวน 31 มาตรฐาน อาทิ มาตรฐานข้อความที่ใช้สื่อสารในอุตสากรรมการเงินสากล อุปกรณ์จำกัดความเร็วยานยนต์ กระดาษสัมผัสอาหาร บล็อกยางปูพื้นสังเคราะห์ เสาเข็มคอนกรีต ภาชนะพลาสติกสลายตัวได้สำหรับบรรจุอาหาร เครื่องขัดเงาและเครื่องขัดล้างพื้น เครื่องล้างจาน เครื่องบาร์บีคิวภายนอกอาคาร ตู้อบซาวน่าและตู้อบอินฟราเรด และเครื่องสุขอนามัยช่องปากไฟฟ้า อีกด้วย
1 สิงหาคม 2565
วันจันทร์ที่ 8 พฤศจิกายน 2564
โฆษกรัฐบาลฯ ย้ำนายกฯ สั่งการช่วยเหลือเกษตรกรแก้ปัญหาราคาข้าวตกต่ำ โดยได้กำหนดมาตรการทั้งการช่วยเหลือระยะสั้นและระยะยาว โต้ "วรวัจน์" โครงการจำนำข้าวถูกทำลายเพราะนำ้มือคนในพรรคเพื่อไทยเอง
โฆษกรัฐบาลฯ ย้ำนายกฯ สั่งการช่วยเหลือเกษตรกรแก้ปัญหาราคาข้าวตกต่ำ โดยได้กำหนดมาตรการทั้งการช่วยเหลือระยะสั้นและระยะยาว โต้ "วรวัจน์" โครงการจำนำข้าวถูกทำลายเพราะนำ้มือคนในพรรคเพื่อไทยเอง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม รับทราบปัญหาราคาข้าวตกต่ำในขณะนี้ และได้สั่งการให้หน่วยงานที่เกี่ยวข้องเร่งดำเนินการแก้ไขปัญหาเพื่อช่วยเหลือเกษตรกรที่ได้รับผลกระทบ เพื่อบรรเทาความเดือดร้อนของประชาชน โดยการประชุมคณะรัฐมนตรี เมื่อวันที่ 25 ตุลาคม 2564 ได้อนุมัติโครงการประกันรายได้ ปี 2564/65 และมาตรการคู่ขนานอื่น ๆ วงเงิน 18,000 ล้านบาท ซึ่งกำหนดราคาข้าวเปลือก ที่ความชื้นไม่เกิน 15% ดังนี้
1. ข้าวเปลือกหอมมะลิ ตันละ 15,000 บาท ครัวเรือนละไม่เกิน 14 ตัน
2. ข้าวเปลือกหอมมะลิ นอกพื้นที่ ตันละ 14,000 บาท ครัวเรือนละไม่เกิน 16 ตัน
3. ข้าวเปลือกปทุมธานี ตันละ 11,000 บาท ไม่เกินครัวเรือนละ 25 ตัน
4. ข้าวเปลือกเจ้า ตันละ 10,000 บาท ครัวเรือนละไม่เกิน 30 ตัน
5. ข้าวเปลือกเหนียว ตันละ 12,000 บาท ครัวเรือนละไม่เกิน 16 ตัน
นายธนกร กล่าวต่อว่า สำหรับมาตรการคู่ขนานนั้น ได้ให้เกษตรกรรวบรวมจัดเก็บข้าวไว้ในยุ้งฉาง โดยได้รับค่าฝากเก็บตันละ 1,500 บาท และเพิ่มสภาพคล่องในการรับซื้อข้าวเปลือกแก่สหกรณ์ และโรงสี โดยชดเชยดอกเบี้ย 3% ระยะเวลา 2-6 เดือน สำหรับโรงสี และ 1 ปี สำหรับสหกรณ์ นอกจากนี้ ในส่วนของกระทรวงเกษตรและสหกรณ์ ได้จัดระเบียบพื้นที่หรือ "โซนนิ่งการปลูกข้าว" บนพื้นที่ที่เหมาะสมกับการปลูกข้าวแต่ละชนิด รวมทั้งพืชเศรษฐกิจอื่นๆ ซึ่งจะทำให้เกษตรกรมุ่งผลิตข้าวที่มีคุณภาพในแต่ละพื้นที่แทนการปลูกให้ได้จำนวนมาก ๆ ทั้งนี้ รัฐบาลได้วางยุทธศาสตร์ข้าวระยะ 5 ปี คือ ปี 2563-67 เร่งพัฒนาส่งเสริมในการใช้พันธุ์ข้าว 12 ชนิด ซึ่งเป็นพันธุ์ข้าวที่เป็นไปตามความต้องการของตลาด เป็นไปตามยุทธศาสตร์การตลาดนำการผลิต
นายธนกร กล่าวอีกว่า สำหรับกรณีที่นายวรวัจน์ เอื้ออภิญญกุล คณะกรรมการยุทธศาสตร์การเมืองพรรคเพื่อไทย ระบุว่า โครงการจำนำข้าวถูกทำลายจนไม่สามารถช่วยชาวนาได้ และประกาศว่า ถ้าพรรคเพื่อไทยได้กลับมาเป็นรัฐบาล จะไม่มีแค่โครงการสร้างรายได้ให้ชาวนา แต่จะมีรายได้ และสามารถปลดหนี้ปลดสินได้นั้น อยากให้นายวรวัจน์ทำความเข้าใจเสียใหม่ว่า ถ้าโครงการจำนำข้าวถูกทำลายจนไม่สามารถช่วยชาวนาได้นั้น ก็น่าจะเป็นเพราะคนในรัฐบาลพรรคเพื่อไทยเองมากกว่า ที่ทุจริตจนมีอดีตรัฐมนตรีถูกตัดสินจำคุกมาแล้ว อย่าโยนบาปให้คนอื่น ทางที่ดี ขอให้ตามอดีตนายกฯ ของพรรคเพื่อไทย กลับมารับผิดชอบความผิดพลาดในการบริหารงานของตัวเองจนประเทศเสียหายก่อนจะดีกว่า
“นายกรัฐมนตรีห่วงใยพี่น้องเกษตรกร ที่ได้รับความเดือดร้อน ทั้งที่ทราบดีว่า สถานการณ์ราคาข้าวที่ลดต่ำลงในขณะนี้มาจากปัจจัยหลายประการ แต่มีความตั้งใจที่จะช่วยเหลือเกษตรกรให้ดีที่สุด โดยย้ำว่า รัฐบาลได้กำหนดแนวทางในการช่วยเหลือทั้งระยะสั้น และระยะยาว รวมทั้งได้คิดแนวทางในการแก้ไขปัญหาอย่างยั่งยืน กำหนดวางเป็นยุทธศาสตร์ เพื่อแก้ไขได้ตรงจุดและไม่เกิดผลเสียตามมา” โฆษกประจำสำนักนายกฯกล่าว
วันพฤหัสบดีที่ 5 พฤษภาคม 2565
ปลัด พม. สั่งกรมกิจการเด็กฯ รายงานข้อเท็จจริงส่งโดยเร็วที่สุด กรณี จนท.พม. ถูกแจ้งความ หลังตำรวจเข้าจับกุมผู้ต้องหาซื้อบริการทางเพศเยาวชนหญิงอายุต่ำกว่า 18 ปี ที่ จ.สุราษฎร์ธานี
ปลัด พม. สั่งกรมกิจการเด็กฯ รายงานข้อเท็จจริงส่งโดยเร็วที่สุด กรณี จนท.พม. ถูกแจ้งความ หลังตำรวจเข้าจับกุมผู้ต้องหาซื้อบริการทางเพศเยาวชนหญิงอายุต่ำกว่า 18 ปี ที่ จ.สุราษฎร์ธานี
วันนี้ (5 พ.ค. 65)นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากกรณีเจ้าหน้าที่ตำรวจเข้าจับกุมผู้ต้องหาซื้อบริการทางเพศเยาวชนหญิงอายุต่ำกว่า 18 ปี ในพื้นที่อำเภอเมืองและอำเภอพุนพิน จังหวัดสุราษฎร์ธานี โดยได้ควบคุมตัวผู้ต้องหา 10 ราย อีกทั้งมีการแจ้งความกับเจ้าหน้าที่ตำรวจให้ดำเนินคดีกับเจ้าหน้าที่บ้านพักเด็กและครอบครัวจังหวัดสุราษฎร์ธานี และผู้บริหารกระทรวง พม. รวม 2 ราย ในความผิดฐาน เป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบเพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ข่มขืนใจ เจ้าพนักงานให้ปฏิบัติการอันมิชอบด้วยหน้าที่ หรือให้ละเว้นการปฏิบัติการตามหน้าที่โดยใช้กาลังประทุษร้าย หรือขู่เข็ญว่าจะใช้กำลังประทุษร้าย และขัดขวางการสืบสวน สอบสวน การฟ้องร้อง หรือการดำเนินคดีความผิดฐานค้ามนุษย์ เพื่อมิให้เป็นไปด้วยความเรียบร้อย นั้น
ในเบื้องต้น ตนได้ทราบข่าวดังกล่าวตามที่ปรากฏผ่านสื่อต่างๆ และได้สั่งการให้กรมกิจการเด็กและเยาวชน (ดย.) ซึ่งดูแลบ้านพักเด็กและครอบครัวจังหวัดสุราษฎร์ธานี รายงานข้อเท็จจริงมาโดยเร็วที่สุด เพื่อที่กระทรวง พม. จะได้พิจารณาตรวจสอบข้อเท็จจริงโดยละเอียด เพื่อให้เกิดความถูกต้อง ชัดเจน และเป็นธรรมกับทุกฝ่าย ก่อนที่จะดำเนินการตามขั้นตอนของกฎหมายต่อไป
วันเสาร์ที่ 16 กรกฎาคม 2565
กรมทางหลวง รายงานสภาพจราจรช่วงวันหยุดยาว ณ วันที่ 16 ก.ค. 2565 เวลา 08.00 น.
...
กรมทางหลวง รายงานสภาพจราจรช่วงวันหยุดยาว ณ วันที่ 16 ก.ค. 2565 เวลา 08.00 น.กรมทางหลวง (ทล.) โดย สำนักอำนวยความปลอดภัย และศูนย์บริหารจัดการจราจรและอุบัติเหตุ (HTOC) รายงานสภาพจราจรในการเดินทางของประชาชน ช่วงวันหยุดยาว วันอาสาฬบูชา และวันเข้าพรรษา 2565 ระหว่างวันที่ 13 - 17 ก.ค. 2565 บนถนนสายหลัก และทางหลวงพิเศษระหว่างเมือง (มอเตอร์เวย์) จำนวน 12 เส้นทางหลัก ข้อมูล ณ วันที่ 16 ก.ค. 2565 เวลา 08.00 น. พบว่า
ในภาพรวมปริมาณการจราจรขาเข้า จำนวน 13 เส้นทาง ยังคงคล่องตัว ดังนี้
1. นครสวรรค์ (ทล.32) - ดอนเมือง (ทล.1) สภาพจราจรคล่องตัว ชะลอตัวช่วงคลองหลวง
2. ชัยนาท - บางบัวทอง (ทล.340) สภาพจราจรคล่องตัว
3. โคราช (ทล.204) - สระบุรี (ทล.2) - ตรด.บางปะอิน (ทล.1) สภาพจราจรคล่องตัว
4. หล่มสัก (ทล.21) - ม่วงค่อม (ทล.205) - สระบุรี (ทล.21) สภาพจราจรคล่องตัว
5. ปักธงชัย - ปราจีนบุรี - ฉะเชิงเทรา - รามอินทรา (ทล.304) สภาพจราจรคล่องตัว
6. กบินทร์บุรี (ทล.33) - รังสิต (ทล.305) สภาพจราจรคล่องตัว
7. เพชรบุรี (ทล.4) - สมุทรสงคราม - สมุทรสาคร - ตรด.บางขุนเทียน (ทล.35) สภาพจราจรคล่องตัว
8. เพชรบุรี - ราชบุรี - นครปฐม (ทล.4) - ตลิ่งชัน (ทล.338) สภาพจราจรคล่องตัว
9. พัทยา - ทับช้าง (มอเตอร์เวย์ M7) สภาพจราจรคล่องตัว
10. บางปะกง - บางนา (ทล.34) สภาพจราจรคล่องตัว
11. วงแหวนกาญจนาภิเษก(ทล.9) ฝั่งตะวันออก (มอเตอร์เวย์ M9) สภาพจราจรคล่องตัว
12. วงแหวนกาญจนาภิเษก (ทล.9) ฝั่งตะวันตก สภาพจราจรคล่องตัว
13. เส้นทางพิเศษ มอเตอร์เวย์ ช่วงขามทะเลสอ - สีคิ้ว - ปากช่อง สภาพจราจรคล่องตัว
ผลสรุปปริมาณจราจร ขาเข้า และขาออกกรุงเทพฯ บนทางสายหลักและมอเตอร์เวย์ เมื่อวันที่ 15 ก.ค. 2565 พบว่า มีจำนวนรวมทั้งสิ้น 1,021,366 คัน แบ่งเป็น ขาเข้า 522,607 คัน และ และ ขาออก 498,579 คัน
ปริมาณรถที่ใช้ M6 สายบางปะอิน - นครราชสีมา ช่วง ปากช่อง - สีคิ้ว - ขามทะเลสอ ระยะทาง 64 กม. ซึ่งเปิดให้บริการเป็นการชั่วคราว ทิศทางเดียว (วันเวย์) สำหรับรถขาออกระหว่างวันที่ 13 - 14 ก.ค. 2565 และสำหรับรถขาเข้าระหว่างวันที่ 15 - 17 ก.ค. 2565 นั้น เมื่อวันที่ 15 ก.ค. 2565 พบว่ามีรถใช้ทั้งสิ้น 2,971 คัน แบ่งเป็น เข้าใช้บริการจากขามทะเลสอ 595 คัน และเข้าใช้บริการจากสีคิ้ว 2,376 คัน ทั้งนี้ ช่วงปากช่อง - สีคิ้ว สามารถแบ่งเบาการจราจรขาเข้าบนทางหลวงหมายเลข 2 (ถนนมิตรภาพ) ได้ 8% โดยบริเวณ กม. ที่ 75 ช่วงลำตะคอง มีปริมาณจราจร 35,625 คัน ซึ่งเมื่อรวมกับ M6 แล้ว มีปริมาณจราจรขาออก รวม 38,596 คัน ขณะที่ ช่วงสีคิ้ว - ขามทะเลสอ สามารถแบ่งเบาการจราจรขาเข้าบนถนนมิตรภาพได้ 2% โดยบริเวณ กม.123 ช่วงสูงเนิน มีปริมาณจราจร 31,313 คัน ซึ่งเมื่อรวมกับ M6 แล้ว มีปริมาณจราจรขาออก รวม 31,908 คัน
สถิติอุบัติเหตุบนทางหลวงแผ่นดิน ช่วงวันหยุดยาว เมื่อวันที่ 15 ก.ค. 2565 พบว่า มีการเกิดอุบัติเหตุจำนวน 40 ครั้ง เสียชีวิต 5 ราย บาดเจ็บ 47 ราย เมื่อรวมสถิติช่วงวันหยุดยาว 3 วัน ระหว่างวันที่ 13 - 15 ก.ค. 2565 พบว่า มีการเกิดอุบัติเหตุรวมทั้งสิ้น 117 ครั้ง เสียชีวิต 13 ราย บาดเจ็บ 112 ราย สาเหตุส่วนใหญ่มาจากขับรถเร็วถึง 93 ครั้ง ส่วนยานพาหนะที่เกิดเหตุมากที่สุดคือรถปิคอัพถึง 82 คัน
วันอังคารที่ 15 มีนาคม 2565
ครม.รับทราบร่างกฎกระทรวงแบ่งส่วนราชการสำนักงบประมาณ เพิ่มสำนักงานงบประมาณเขตอีก 7 เขต พร้อมปรับอำนาจและหน้าที่ให้สามารถดูแลสนับสนุนและให้คำปรึกษากับองค์กรปกครองส่วนท้องถิ่นได้ดี
ครม.รับทราบร่างกฎกระทรวงแบ่งส่วนราชการสำนักงบประมาณ เพิ่มสำนักงานงบประมาณเขตอีก 7 เขต พร้อมปรับอำนาจและหน้าที่ให้สามารถดูแลสนับสนุนและให้คำปรึกษากับองค์กรปกครองส่วนท้องถิ่นได้ดีขึ้น รวมทั้งส่งเสริมให้ประชาชนมีส่วนร่วมในกระบวนการจัดทำงบประมาณในพื้นที่
วันที่ 15 มีนาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) รับทราบร่างกฎกระทรวงแบ่งส่วนราชการสำนักงบประมาณ สำนักนายกรัฐมนตรี พ.ศ. .... ที่สำนักงานคณะกรรมการกฤษฎีกา ตรวจพิจารณาแล้ว มีสาระสำคัญ คือการจัดตั้ง สำนักงานงบประมาณเขตเพิ่มจำนวน 7 เขต ได้แก่ สำนักงานงบประมาณเขตที่ 12-18 และปรับชื่อจาก กองจัดทำงบประมาณเขตที่ 1-11 เป็น สำนักงานงบประมาณเขตที่ 1-11 และได้ปรับหน้าที่และอำนาจสำนักงานงบประมาณเขตที่ 1-18 และส่วนราชการภายในสำนักงบประมาณให้สอดคล้องกัน
ประกอบด้วย ปรับหน้าที่และอำนาจของส่วนราชการภายในสำนักงบประมาณ ให้มีอำนาจและหน้าที่ในการให้คำปรึกษา แนะนำ และประสานงานกับหน่วยรับงบประมาณในการจัดทำงบประมาณ รวมถึงการบริหารจัดการงบประมาณรายจ่าย การควบคุมงบประมาณ ที่คำนึงถึงความจำเป็น ภารกิจ สถานะเงินนอกงบประมาณ ความสามารถในการหารายได้ การใช้จ่ายและการก่อหนี้ผูกพัน รวมถึงการปฏิบัติหน้าที่ของหน่วยรับงบประมาณ ตลอดจนการวิเคราะห์และจัดทำข้อเสนองบประมาณรายจ่าย และงบประมาณรายจ่ายบูรณาการ รวมทั้งวิเคราะห์เงินนอกงบประมาณและการจ่ายเงินของหน่วยรับงบประมาณ และมีบทบาทในการประสานงานกับราชการส่วนกลาง หรือหน่วยงานที่เกี่ยวข้อง เช่น จัดเตรียมข้อมูลและคำชี้แจงประกอบงบประมาณรายจ่ายเสนอต่อรัฐสภา และปฏิบัติงานหรือสนับสนุนการปฏิบัติงานของหน่วยงานอื่นที่เกี่ยวข้อง
นอกจากนี้ยังปรับหน้าที่และอำนาจของสำนักงานงบประมาณเขต ให้สามารถดูแลสนับสนุนและให้คำปรึกษาเกี่ยวกับการด้านงบประมาณให้กับองค์กรปกครองส่วนท้องถิ่นได้ดีขึ้น โดยให้สำนักงานงบประมาณเขตมีหน้าที่และอำนาจในการให้คำปรึกษา แนะนำ และประสานงานกับหน่วยงานของรัฐและหน่วยรับงบประมาณระดับพื้นที่ในการจัดทำงบประมาณ การบริหารงบประมาณรายจ่าย การควบคุมงบประมาณ รวมถึงการจัดทำงบประมาณของแผนพัฒนาในระดับพื้นที่
โดยให้มีการบูรณาการงบประมาณกับหน่วยงานของรัฐและหน่วยรับงบประมาณให้สอดคล้องกับแผนพัฒนาในระดับพื้นที่และความต้องการของประชาชนในพื้นที่ ตลอดจนส่งเสริมสนับสนุนให้ประชาชนมีส่วนร่วมในกระบวนการจัดทำงบประมาณในพื้นที่ความรับผิดชอบ และยังได้ปรับบทบาท ภารกิจ หน้าที่และอำนาจ เพื่อให้สอดรับกับบทบาทภารกิจที่เปลี่ยนแปลงไปของหน่วยงานในสังกัดสำนักงบประมาณ เช่น กองจัดทำงบประมาณด้านเศรษฐกิจ 3 แก้ไขเพิ่มเติมอำนาจหน้าที่ให้ครอบคลุมถึงด้านดิจิทัลเพื่อเศรษฐกิจและสังคมและแรงงาน จากเดิมเฉพาะด้านแรงงาน เป็นต้น
------------------------
วันพฤหัสบดีที่ 11 สิงหาคม 2565
รองโฆษกรัฐบาลเชิญชวนร่วมกิจกรรมวันแม่แห่งชาติ 12 สิงหาคมนี้ สัมผัสบรรยากาศแสนอบอุ่น สืบสานพระราชปณิธาน สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
รองโฆษกรัฐบาลเชิญชวนร่วมกิจกรรมวันแม่แห่งชาติ 12 สิงหาคมนี้ สัมผัสบรรยากาศแสนอบอุ่น สืบสานพระราชปณิธาน สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง หลายหน่วยงานรัฐจัดเข้าชมฟรี
วันที่ 11 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เนื่องในวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง วันที่ 12 สิงหาคมของทุกปี (วันแม่แห่งชาติ) ทุกภาคส่วนได้น้อมสำนึกในพระมหากรุณาธิคุณ ร่วมจัดกิจกรรมต่าง ๆ ขอเชิญชวนประชาชนร่วมกิจกรรมตามสถานที่ต่าง ๆ โดยไม่เสียค่าใช้จ่าย เช่น อุทยานแห่งชาติ เขตรักษาพันธุ์สัตว์ป่า และเขตห้ามล่าสัตว์ป่า กรมอุทยานแห่งชาติ สัตว์ป่า และพันธุ์พืช ได้ยกเว้นค่าบริการในการเข้าไปในเขตรักษาพันธุ์สัตว์ป่า เขตห้ามล่าสัตว์ป่า และอุทยานแห่งชาติทุกแห่ง เฉพาะบุคคลชาวไทย และยานพาหนะ เพื่อเป็นการเทิดพระเกียรติและน้อมถวายความจงรักภักดี รวมถึงสนองต่อพระราชกรณียกิจด้านการอนุรักษ์ทรัพยากรธรรมชาติ ส่งเสริมและสนับสนุนให้ประชาชนทั่วไปได้ศึกษา เรียนรู้เกี่ยวกับการอนุรักษ์ธรรมชาติ ตลอดจนด้านนันทนาการและพักผ่อนหย่อนใจ
ทางด้านองค์การสวนสัตว์แห่งประเทศไทย ในพระบรมราชูปถัมภ์ (อสส.) ชวนลูกจูงแม่เที่ยวชมสวนสัตว์ทั่วประเทศ เปิดให้เด็กที่มีความสูงไม่เกิน 135 ซม. เข้าชมฟรี หวังสร้างสุขให้ครอบครัว 12 สิงหานี้ องค์การสวนสัตว์ฯ ได้จัดเตรียมพื้นที่สวนสัตว์ทั่วประเทศจัดกิจกรรม หวังสร้างความสุขฉลองวันแม่แห่งชาติ 12 สิงหาคม 2565 นี้ เพื่อให้พี่น้องประชาชนได้พักผ่อนหย่อนใจ และสัมผัสกิจกรรมสร้างองค์ความรู้ต่าง ๆ ภายในสวนสัตว์ตลอดทั้งวัน ภายใต้มาตรฐานความปลอดภัยอย่างเคร่งครัด สำหรับกิจกรรม “ชวนลูกจูงแม่เที่ยวชมสวนสัตว์” ในวันสำคัญนี้ ขอเชิญชวนคู่แม่ลูกสวมใส่ผ้าไทย สัมผัสนานาสัตว์ป่าอย่างใกล้ชิดตลอดทั้งวัน พร้อมลงนามถวายพระพร ทั้งนี้ แต่ละสวนสัตว์ได้จัดเตรียมกิจกรรมที่น่าสนใจต่าง ๆ มากมาย เพื่อสร้างความประทับใจ
ส่วนการท่องเที่ยวแห่งประเทศไทย จังหวัดพระนครศรีอยุธยา และพิพิธภัณฑ์ศิลป์แผ่นดิน จัดงาน “มหัศจรรย์งานศิลป์แผ่นดินไทย” ณ พิพิธภัณฑ์ศิลป์แผ่นดิน ตำบลเกาะเกิด อำเภอบางปะอิน จังหวัดพระนครศรีอยุธยา ร่วมจัดกิจกรรมเนื่องในโอกาสมหามงคลที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เฉลิมพระชนมพรรษา 90 พรรษา ในวันที่ 12 - 14 สิงหาคม 2565 วันที่ 20 - 21 สิงหาคม 2565 และวันที่ 27 - 28 สิงหาคม 2565 เวลา 10.00 - 19.00 น. โดยวันที่ 12 สิงหาคม 2565 เข้าชมฟรี! โดยภายในงานมีกิจกรรมหลากหลาย อาทิ - สาธิตงานหัตถศิลป์ โดยช่างสถาบันสิริกิติ์ - กิจกรรม DIY - การแสดงโขนกลางแปลง โดยมูลนิธิส่งเสริมศิลปาชีพฯ – การแสดงทางศิลปวัฒนธรรมที่หาชมได้ยาก - ชิม ช็อป อาหารชาววัง อาหารถิ่น - การแสดงจากศิลปินชื่อดัง เป็นต้น
“ขอเชิญชวนพี่น้องประชาชนและนักท่องเที่ยวร่วมสัมผัสกิจกรรมวันแม่แห่งชาติในปีนี้ ที่หลายหน่วยงานภาครัฐได้จัดขึ้น โดยไม่เสียค่าใช้จ่าย นอกจากจะได้รับความสุข ความประทับใจท่ามกลางบรรยากาศอันแสนอบอุ่นแล้ว ยังได้รับความรู้อีกมากมาย” นางสาวรัชดาฯ กล่าว
วันอังคารที่ 16 พฤศจิกายน 2564
กระทรวงยุติธรรม โดยกรมคุ้มครองสิทธิและเสรีภาพ จัดการซักซ้อมสถานการณ์จำลอง (Mock Session) สำหรับการนำเสนอรายงานประเทศตามอนุสัญญาระหว่างประเทศว่าด้วยการขจัดการเลือกปฏิบัติทางเชื้อชาต
กระทรวงยุติธรรม โดยกรมคุ้มครองสิทธิและเสรีภาพ จัดการซักซ้อมสถานการณ์จำลอง (Mock Session) สำหรับการนำเสนอรายงานประเทศตามอนุสัญญาระหว่างประเทศว่าด้วยการขจัดการเลือกปฏิบัติทางเชื้อชาติในทุกรูปแบบฯ
เมื่อวันที่ ๑๕ พฤศจิกายน ๒๕๖๔ เวลา ๑๔.๓๐ - ๑๘.๐๐ น.ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรมในฐานะหัวหน้าคณะผู้แทนไทยเป็นประธานการซักซ้อมสถานการณ์จำลอง (Mock Session)สำหรับการนำเสนอรายงานประเทศตามอนุสัญญาระหว่างประเทศ ว่าด้วยการขจัดการเลือกปฏิบัติทางเชื้อชาติในทุกรูปแบบ ด้วยวาจา(International Convention on the Eliminationof All Forms of Racial Discrimination: CERD)จัดโดยกรมคุ้มครองสิทธิและเสรีภาพ กองสิทธิมนุษยชนระหว่างประเทศในรูปแบบผสมผสาน (Hybrid)ณ ห้องประชุมกระทรวงยุติธรรม ๑๐-๐๑ อาคารกระทรวงยุติธรรมถนนแจ้งวัฒนะ เขตหลักสี่ กรุงเทพฯและผ่านทาง Application Microsoft Teamโดยมี นางสาวนรีลักษณ์ แพไชยภูมิ ผู้อำนวยการกองสิทธิมนุษยชนระหว่างประเทศพร้อมด้วยคณะเจ้าหน้าที่จากกองสิทธิมนุษยชนระหว่างประเทศ เป็นฝ่ายเลขานุการ
สำหรับการซักซ้อมสถานการณ์จำลองฯ มีวัตถุประสงค์เพื่อเตรียมความพร้อมคณะผู้แทนไทยฯในการนำเสนอรายงานประเทศฯ ด้วยวาจา ต่อคณะกรรมการสหประชาชาติประจำอนุสัญญาฯโดยเป็นการฝึกโต้ตอบประเด็นคำถามตามที่ได้รับจากคณะกรรมการสหประชาชาติฯทั้งนี้ คณะผู้แทนไทยฯ มีกำหนดนำเสนอรายงานประเทศฯ ด้วยวาจาต่อคณะกรรมการสหประชาชาติฯ ในวันที่ ๒๒ - ๒๓ พฤศจิกายน ๒๕๖๔ณ สำนักงานข้าหลวงใหญ่สิทธิมนุษยชนแห่งสหประชาชาติ นครเจนีวา สมาพันธรัฐสวิส
วันจันทร์ที่ 19 กรกฎาคม 2564
เลขา. สมช. ในนาม ผอ. ศปก.ศบค. ไขข้อข้องใจประเด็นสถานการณ์โควิด-19  ย้ำทุกภาคส่วนต้องร่วมมือกัน เพื่อมาตรการสัมฤทธิ์ผล
เลขา. สมช. ในนาม ผอ. ศปก.ศบค. ไขข้อข้องใจประเด็นสถานการณ์โควิด-19  ย้ำทุกภาคส่วนต้องร่วมมือกัน เพื่อมาตรการสัมฤทธิ์ผล
วันนี้ (19 กรกฎาคม 2564) ณ ทำเนียบรัฐบาล พลเอก ณัฐพล นาคพาณิชย์ เลขาธิการสภา
ความมั่นคงแห่งชาติ (สมช.) ในฐานะผู้อำนวยการศูนย์ปฏิบัติการศูนย์บริหารสถานการณ์โควิด-19 (ผอ.ศปก.ศบค.) ชี้แจงประเด็นที่เกี่ยวข้องกับสถานการณ์โควิดซึ่งสืบเนื่องมาจากการออกประกาศราชกิจจานุเบกษา เผยแพร่ ข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 28) ซึ่งได้ยกระดับ 13 จังหวัด เป็นพื้นที่ควบคุมสูงสุดและเข้มงวด (แดงเข้ม) กำหนดมาตรการลดการเคลื่อนย้ายและการเดินทางประชาชน ห้ามออกนอกเคหสถาน ยกเว้น จัดหา อาหาร ยา เวชภัณฑ์ ส่วน ร้านอาหาร ห้างสรรพสินค้า ร้านสะดวกซื้อ เปิดได้ถึง 20.00 น. และห้ามรวมกลุ่มเกิน 5 คน
พลเอก ณัฐพลฯ ตอบคำถามสื่อมวลชนเพื่อสร้างความกระจ่างให้กับประชาชน โดยเน้นว่ามาตรการที่ออกมานั้นจะประสบความสำเร็จได้ต้องประกอบไปด้วยความร่วมมือจากหลายภาคส่วน ได้แก่ หน่วยงานภาครัฐจะต้องมีความเข้มข้น จริงจัง ประณีตในการกำหนดรายละเอียดการปฏิบัติ ภาคเอกชน จะต้องให้การสนับสนุนมาตรการที่ ศบค.กำหนด พี่น้องประชาชนที่ให้ความร่วมมือ นอกจากนั้นสื่อมวลชนก็เป็นส่วนหนึ่งในการสร้างความเข้าใจ
นอกจากนั้น ยังได้ตอบประเด็นคำถามที่สื่อมวลชนได้ถาม อาทิ เรื่องของการปฏิบัติงานของสื่อมวลชนยังคงทำได้ โดยให้ยึดหลัก DMHTT ส่วนอาสาสมัครก็ยังทำได้เพราะถือเป็นการปฏิบัติงานที่เกี่ยวข้องกับบริการสาธารณสุข เรื่องของการเดินทางมาฉีดวัคซีนที่ กทม. นั้น แสดงใบนัดเป็นหลักฐานแก่เจ้าหน้าที่ และยังมีเว็บไซต์ “หยุดเชื้อ เพื่อชาติ” เพื่อกรอกแบบฟอร์มรับ QR Code เพื่อแสดงแก่เจ้าหน้าที่ เรื่องของเคอร์ฟิวในห้วงเวลาช่วงกลางวันจะเป็นลักษณะการ “ให้งดเว้นหรือหลีกเลี่ยง” และยังยืนยันว่า ศบค. และหน่วยงานภาครัฐที่เกี่ยวข้องทั้งหมดได้มีการเตรียมการไว้แล้วทุกสถานการณ์อย่างต่อเนื่อง สำหรับกรณีโมเดลอู่ฮั่นเป็นข้อพิจารณา ของกระทรวงสาธารณสุข ที่จะต้องประเมินสถานการณ์ในลำดับต่อไป ส่วนมาตรการล็อคดาวน์แบบเต็มรูปแบบ (Full Lockdown) จะประเมินจากหลายๆปัจจัยอาทิ ยอดผู้ติดเชื้อ จำนวนสถานพยาบาล และมิติผลกระทบทางเศรษฐกิจ
เลขา สมช. ยังขอให้สื่อมวลชนและพี่น้องประชาชนเห็นใจการทำงานของกระทรวงสาธารณสุข ในการจัดหาวัคซีน เพราะปัจจัยต่าง ๆ เปลี่ยนแปลงตลอดเวลา พร้อมได้ชี้แจงแนวทางแก้ไขปัญหาการรอเตียงจำนวนมาก ได้แก่ มีการเร่งมาตรการการแยกกักที่บ้าน Home Isolation การจัดตั้งศูนย์พักคอยซึ่งจะมีครบทั้ง 50 เขต ใน กทม. ภายเดือนกรกฎาคมนี้ และพยายามแก้ปัญหา Call Center โดยเพิ่มคู่สายให้มากขึ้น
“ทาง ศบค. เองตระหนักว่าการใช้มาตรการที่เข้มข้นมากขึ้นจะทำให้พี่น้องประชาชนต้องเดือดร้อน จึงต้องขอความกรุณาทุกภาคส่วนให้ความร่วมมือปฏิบัติตามมาตรการ เพื่อให้ในเวลา 14 วันข้างหน้านี้มาตรการนั้นเกิดประสิทธิผล และเมื่อสถานการณ์ดีขึ้นจะได้เร่งผ่อนคลายมาตรการ ศบค.จะได้มีการติดตามสถานการณ์รายวัน และต้องขอขอบคุณพี่น้องประชาชนที่ให้ความร่วมมือเป็นอย่างดีมาโดยตลอด” พลเอก ณัฐพล กล่าวทิ้งท้าย
อนึ่ง สำหรับเนื้อหาเพิ่มเติมสามารถเข้าถึงได้จาก Youtube “ไทยคู่ฟ้า”
https://www.youtube.com/watch?v=5qAxL2ydurU
วันศุกร์ที่ 8 กรกฎาคม 2565
กรมศุลกากรประชุมเชิงปฏิบัติการ “ยุทธการกำแพงพระนคร” ปิดเส้นทางลักลอบขนยาเสพติดข้ามแดน ครั้งที่ 2
กรมศุลกากรเปิดการประชุมเชิงปฏิบัติการ “ยุทธการกำแพงพระนคร” (Narcotics Operation “Guardian”) ปิดเส้นทางลักลอบขนยาเสพติดข้ามแดน ครั้งที่ 2 ระหว่างศุลกากรไทยกับพาสีลาว เพื่อแลกเปลี่ยนข้อมูลข่าวสารพร้อมสร้างเครือข่ายทั้งในและต่างประเทศ
วันนี้ (8 กรกฎาคม 2565) กรมศุลกากรเปิดการประชุมเชิงปฏิบัติการ “ยุทธการกำแพงพระนคร” (Narcotics Operation “Guardian”) ปิดเส้นทางลักลอบขนยาเสพติดข้ามแดน ครั้งที่ 2 ระหว่างศุลกากรไทยกับพาสีลาว เพื่อแลกเปลี่ยนข้อมูลข่าวสารพร้อมสร้างเครือข่ายทั้งในและต่างประเทศ เป็นการปิดกั้นเส้นทางการลักลอบขนยาเสพติดบริเวณชายแดนไทย – ลาว ณ ห้องประชุมด่านศุลกากรมุกดาหาร อำเภอเมืองมุกดาหาร จังหวัดมุกดาหาร
นายพชร อนันตศิลป์ อธิบดีกรมศุลกากร เปิดเผยว่า การประชุมเชิงปฏิบัติการในครั้งนี้ เป็นครั้งที่ 2 ซึ่งครั้งที่ 1 เป็นการประชุมระหว่างไทย-มาเลเซีย และการประชุมครั้งนี้จะเป็นส่วนหนึ่งของปฏิบัติการ “ยุทธการกำแพงพระนคร” ซึ่งเป็นมาตรการของกรมศุลกากรในการปกป้องสังคม อีกทั้ง ศอ.ปส. มีคำสั่งแต่งตั้ง ที่ 11/2564 ลงวันที่ 3 ธันวาคม 2564 ให้อธิบดีกรมศุลกากรเป็นประธานคณะอนุกรรมการสกัดกั้นการลักลอบส่งออกและนำเข้ายาเสพติดผ่านช่องทางศุลกากร กรมศุลกากรจึงได้ดำเนินการโดยมอบหมายให้นายพงศ์เทพ บัวทรัพย์ รองอธิบดีกรมศุลกากร และนายถวัลย์ รอดจิตต์ ผู้อำนวยการกองสืบสวนและปราบปราม ดำเนินการจัดทำแผนปฏิบัติการ “ยุทธการกำแพงพระนคร” และได้ความร่วมมือจากศุลกากรมาเลเซีย สปป. ลาว กัมพูชา และเมียนมา รวมถึงหน่วยงานความมั่นคงตลอดจนหน่วยงานบังคับใช้กฎหมายที่เกี่ยวข้อง ดำเนินการจัดตั้งเครือข่ายประสานงาน แลกเปลี่ยนข้อมูลข่าวสารเกี่ยวกับยาเสพติด ตลอดจนการแลกเปลี่ยนความรู้ประสบการณ์การป้องกันและปราบปรามยาเสพติด เพื่อเป็นการสกัดกั้นการลักลอบขนส่งยาเสพติดตามแนวชายแดนไทยอย่างเป็นรูปธรรมและยั่งยืน
การประชุมเชิงปฏิบัติการ “ยุทธการกำแพงพระนคร” ปิดเส้นทางลักลอบขนยาเสพติดข้ามแดน ครั้งที่ 2 นายอภิชาติ ใจงาม รักษาการผู้เชี่ยวชาญด้านการสืบสวนและปราบปราม กองสืบสวนและปราบปราม เป็นหัวหน้าคณะผู้แทนกรมศุลกากร พร้อมทั้งนายปิติณัช ศรีธรา นายด่านศุลกากรมุกดาหาร และคณะ ประชุมหารือร่วมกับ Mr. Lamphong Xaythong, Head of International Friendship Bridge Laos-Thailand 2 Commander Police of Savanna Khet Province หัวหน้าคณะผู้แทน สปป. ลาว พร้อมคณะ และหน่วยงานที่ปฏิบัติงานสกัดกั้นการลักลอบขนส่งยาเสพติดในพื้นที่ภาคตะวันออกเฉียงเหนือของประเทศไทย ในประเด็นสถานการณ์การลักลอบขนส่งยาเสพติดในพื้นที่ชายแดนไทย-ลาว กรณีศึกษาการลักลอบขนส่งยาเสพติด ตลอดจนการแลกเปลี่ยนข้อมูลข่าวสารและสร้างเครือข่ายการประสานงานร่วมกัน
อธิบดีกรมศุลกากร กล่าวเพิ่มเติมว่า สำหรับการประชุมเชิงปฏิบัติการครั้งต่อไป จะจัดขึ้นในวันที่ 21 กรกฎาคม 2565 โดยเป็นการประชุมหารือร่วมระหว่างศุลกากรไทยกับศุลกากรกัมพูชา ณ ด่านศุลกากรอรัญประเทศ อำเภออรัญประเทศ จังหวัดสระแก้ว เพื่อเพิ่มประสิทธิภาพในการป้องกันและปราบปรามการลักลอบขนส่งยาเสพติดในพื้นที่ชายแดนไทยและประเทศเพื่อนบ้านต่อไป